Ilustracija: Index

SEDAM hrvatskih zaštitarskih firmi, koje je Agencija za zaštitu tržišnog natjecanja zbog udruživanja u kartel kaznila globom u iznosu od 5,3 milijuna kuna, u 2013. godini imale su oko 724 milijuna kuna prihoda.

> Klemm, Marić i drugi zbog udruživanja u kartel moraju platiti 5,3 milijuna kuna kazne

Najbolje je poslovao Sokol Marić, i dalje najveća hrvatska zaštitarska firma, koja je imala čak 298.410.200 kuna prihoda i 26.578.800 kuna neto dobiti. Ipak, prihodi Sokol Marića znatno su pali s obzirom na 2012. godinu, kada su iznosili 330 milijuna kuna pa je tako i dobit pala za gotovo 30 posto.

Klemmova firma strelovito raste

Na drugom mjestu po ostvarenim prihodima je Securitas Hrvatska, podružnica jedne od najvećih svjetskih zaštitarskih firmi koja u Hrvatskoj posluje od srpnja 2011. godine. U 2013. je Securitas ostvario 96.096.600 kuna prihoda, uz minornu dobit od 39.600 kuna.

U kartelu je sudjelovala i AKD zaštita, firma u vlasništvu Republike Hrvatske. Oni su, prema podacima Poslovne Hrvatske, u 2013. imali 94.942.500 kuna prihoda, uz neto dobit od 90.300 kuna. Godišnji prihodi ove državne firme koja zapošljava oko 1100 ljudi konstantno padaju pa su kroz pet godina, od 2009. do 2013., smanjeni za nešto više od 30 milijuna kuna.

Tekst se nastavlja ispod oglasa

Takvih problema nema firma Josipa Klemma. U istom razdoblju prihodi firme Klemm sigurnosti porasli su za 60 milijuna kuna. U 2013. godini je Klemmova zaštitarska tvrtka imala 91.796.400 kuna prihoda, uz neto dobit od 15.116.500 kuna. Iako su Klemmovi prihodi rasli s obzirom na godinu ranije, dobit je pala za 12,9 posto.

Zaštitarska firma Bilić Erić u 2013. ostvarila je 81.119.500 kuna prihoda. Neznatan je to rast od 1,1 posto s obzirom na godinu ranije. No, i ovoj firmi neto dobit je padala: u 2013. ostvarili su 3.465.400 što je pad od 37,6 posto s obzirom na 2012. godinu.

Svi okreću milijune

Zadnje dvije članice kartela kojeg je sankcionirala Agencija za zaštitu tržišnog natjecanja, V grupa i Arsenal Ivezić, po ostvarenim prihodima znatno su manji od ostalih navedenih firmi.

V grupa je u 2013. imala 46.171.600 kuna prihoda, ali svakako treba uzeti u obzir da je to s obzirom na godinu ranije porast od čak 152 posto. Neto dobit je pak bila čak 90 posto manja nego u 2012. godini i iznosila je 166.800 kuna. Varaždinska zaštitarska firma Arsenal Ivezić imala je 15.120.300 kuna prihoda, što je pad od 19,5 posto s obzirom na 2012. godinu, dok im je dobit iznosila 16.200 kuna.